Document ID: 32004D0357

A Bizottság határozata
(2004. április 7.)
az 1999/217/EK határozatnak az aromaanyagok nyilvántartása tekintetében történő módosításáról
(az értesítés a C(2004) 1273. számú dokumentummal történt)
(EGT vonatkozású szöveg)
(2004/357/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az 1882/2003/EK rendelettel [1] módosított, az élelmiszerekben, illetve azok felületén használt vagy felhasználásra szánt aromaanyagokra vonatkozó közösségi eljárás megállapításáról szóló, 1996. október 28-i 2232/96/EK európai parlamenti és tanácsi rendeletre [2], és különösen annak 3. cikke (2) bekezdésére,
mivel:
(1) A 2232/96/EK rendelet megállapítja az élelmiszerekben, illetve azok felületén használt vagy felhasználásra szánt aromaanyagokra vonatkozó szabályok megállapításának eljárását. A rendelet előírja az aromaanyagok nyilvántartásának ("nyilvántartás") elfogadását azt követően, hogy a tagállamok közlik azon aromaanyagok jegyzékét, amelyeket a területükön forgalmazott élelmiszerekben, illetve azok felületén használni lehet, valamint azt követően, hogy a Bizottság elvégezte e bejelentés felülvizsgálatát.
(2) Emellett a 2232/96/EK rendelet programot határoz meg a nyilvántartásban szereplő aromaanyagok értékelésére ("értékelési program") annak ellenőrzése céljából, hogy az anyagok megfelelnek-e az azon rendelet mellékletében említett általános felhasználási követelményeknek. A 2232/96/EK rendelet előírja, hogy az aromaanyagok forgalomba hozataláért felelős személyeknek az azok értékeléséhez szükséges adatokat továbbítaniuk kell a Bizottsághoz. A rendelet azt is megállapítja, hogy az értékelési program megvalósítását követően el kell fogadni azon aromaanyagok listáját, amelyek használatát az összes többi kizárása mellett engedélyezték.
(3) A legutóbb a 2002/113/EK határozattal módosított [3], az 1996. október 28-i 2232/96/EK európai parlamenti és tanácsi rendelet alkalmazásában az élelmiszerekben, illetve azok felületén használt aromaanyagok nyilvántartásának elfogadásáról szóló, 1999. február 23-i 1999/217/EK bizottsági határozatával [4] a Bizottság egy nyilvántartást fogadott el a 2232/96/EK rendelet értelmében az élelmiszerekben, illetve azok felületén használt aromaanyagokról.
(4) A 2232/96/EK európai parlamenti és tanácsi rendelet értelmében egy értékelési program elfogadásához szükséges intézkedések megállapításáról szóló, 2000. július 18-i 1565/2000/EK bizottsági rendelet [5] előírja, hogy a nyilvántartásban szereplő bizonyos aromaanyagok forgalomba hozataláért felelős személynek információt kell benyújtania, hogy lehetővé tegye az anyagok értékelésének elvégzését.
(5) Az élelmiszerekben, illetve azok felületén használt, kémiailag meghatározott aromaanyagok értékeléséhez szükséges információ benyújtására vonatkozó határidők megállapításáról szóló, 2002. április 11-i 622/2002/EK bizottsági rendelet [6] az 1565/2000/EK rendelet szerint határidőket állapított meg az aromaanyagok értékeléséhez szükséges információ benyújtására. Számos olyan anyagra azonban, amelyre 2002. december 31-i határidőt állapítottak meg, nem nyújtottak be információt, és a Bizottságot sem tájékoztatták arról, hogy az információt még be kívánják nyújtani. Ezért az értékelési program végrehajtása előtt ezen anyagokat nem lehet értékelni annak tekintetében, hogy megfelelnek-e a 2232/96/EK rendeletben megállapított, az aromaanyagok általános felhasználási követelményeinek. Következésképpen helyénvaló ezen anyagokat törölni a nyilvántartásból.
(6) A nyilvántartásban felsorolt aromaanyagok felülvizsgálata ellentmondásokat tárt fel bizonyos anyagok megnevezésével (06 100 és 06 131 FL-szám), valamint bizonyos kémiai számokkal (02 027, 07 033, 07 153 és 09 578 FL-szám) kapcsolatban. Emellett azonosítottak olyan eseteket, amikor ugyanazon anyag különböző kémiai megnevezések alatt jelent meg a nyilvántartásban (02 228 és 02 027 FL-szám; 07 221 és 07 033 FL-szám). Ezen ellentmondásokat meg kell szüntetni.
(7) A Bizottság felülvizsgálata feltárta azt is, hogy a kinin különböző formái közül csak a kinin-hidrokloridot (14 011 FL-szám), a kinin-monohidroklorid-dihidrátot (14 155 FL-szám) és a kinin-szulfátot (14 152 FL-szám) használják aromaanyagként. A kinin egyéb formáit (14 146 és 14 154 FL-szám) ezért törölni kell a nyilvántartásból.
(8) Az élelmiszerügyi tudományos bizottság 2002. február 26-i véleményében megállapította, hogy az N-(4-hidroxi-3-metoxibenzil)-8-metilnon-6-enamid (kapszaicin, 16 014 FL-szám) genotoxikus. A kapszaicin természetes formában előfordul a Capsicum fajokban (pl. chili, cayenne bors, pirospaprika). A jelentés szerint a chili nagymértékű fogyasztása kockázati tényező a rák kialakulásában. Bár a maximális napi bevitel az Európai Unióban jóval alacsonyabb, mint a rákhoz kapcsolódó beviteli szint, el kell kerülni a kapszaicin hozzáadását az élelmiszerekhez, mivel nem felel meg a 2232/96/EK rendelet mellékletében megállapított, az aromaanyagok általános felhasználási követelményeinek. Következésképpen ezen anyagot törölni kell a nyilvántartásból.
(9) A bejelentést tevő tagállam a nyilvántartásban szereplő két anyagra vonatkozóan (KN060 és KN061) visszavonta bejelentését. Ezen anyagokat ezért törölni kell a nyilvántartásból.
(10) Nem helyénvaló fenntartani azon anyagok bizalmas kódját, amelyeket másképp, a teljes nevükön jelentettek be, és a nyilvántartás kidolgozásának időpontjában már forgalomban voltak.
(11) Az iparág most nyújtott információt bizonyos anyagokról, amelyeket az 1999/217/EK határozat mellékletének A. részében a "megjegyzések" oszlopban a 4. számmal jelöltek meg, és amelyekre vonatkozóan az említett határozat kiegészítő információkat kért. Bebizonyították különösen, hogy ezen anyagok aromaanyagok. Következésképpen e mellékletet módosítani kell a 4. számra történő hivatkozás törlésével.
(12) Helyénvaló a nyilvántartást úgy kijavítani, hogy a nyilvántartás kidolgozásának időpontjában már forgalomban levő néhány anyaghoz Flavis-számot rendelnek annak biztosítására, hogy azokat helyesen vegyék fel az értékelési programba.
(13) A tagállamok új aromaanyagokat jelentettek be, amelyeket bele kell foglalni az értékelési programba, és ezért azokat a nyilvántartásba fel kell venni.
(14) Az Európai Parlament és a Tanács 2232/96/EK rendeletében említett aromaanyagok fejlesztésével és gyártásával összefüggésben, a szellemi tulajdon tagállamok és az Európai Gazdasági Térségről szóló megállapodást aláíró államok általi megóvásának módszereiről szóló, 1998. április 21-i 98/282/EK bizottsági ajánlás [7] alkalmazásában a bejelentő tagállam olyan megjelölést kért néhány újonnan bejelentett anyag esetén, amely védi azok gyártóinak szellemi tulajdonjogait. Ezen anyagokat ezért az 1999/217/EK határozat mellékletének B. részében kell felsorolni.
(15) Az 1999/217/EK határozatot ezért ennek megfelelően módosítani kell.
(16) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az 1999/217/EK határozat melléklete e határozat mellékletével összhangban módosul.
2. cikk
Ennek a határozatnak a tagállamok a címzettjei.
Kelt Brüsszelben, 2004. április 7-én.

Labels: 12
17